Geologia

Geologia ta e siensia natural ku ta studia e komposishon i struktura di Tera, tantu internamente komo su superfisie, i tambe e prosesonan responsabel pa su desaroyo durante tempu geológiko. 

Geologia ta wòrdu konsiderá komo un sèt di geosiensia, un término ku ta wòrdu usá awendia den kontekstonan edukativo, sientífiko i profeshonal. Geologia ta proveé konosementu esensial pa komprondé plachinan tektóniko, e historia di bida a base di paleontologia i su evolushon, i tambe klimanan di pasado.

Awendia, geologia ta hunga un ròl sentral den e eksplorashon di rekursonan mineral (mineria) i hidrokarbon (petroli i gas natural), i tambe den e evaluashon di reservanan pa ku awa di tera (hidrogeologia). E ta fundamental tambe pa prevenshon i estudio di fenómenonan natural manera movementu di tera, temblor, tsunami i erupshonnan volkániko. Ademas, e ta kontribuí na solushoná problemanan di polushon di medio ambiente i ta proveé datonan relevante pa e estudio di kambionan di klima di pasado. E ta hunga un ròl importante tambe den geotéknika i ingenieria sivil.

Su ramonan prinsipal ta inkluí geofísika, tektónika, geologia struktural, stratigrafia, geologia históriko, hidrogeologia, geomorfologia, petrologia i pedologia.

Aunke mineral i piedranan presioso a fasiná humanidat for di antigwedat, e desaroyo sientífiko di geologia no a tuma lugá te den siglo diesocho. Den siglo diesnuebe, disiplinanan manera paleontologia a floresé, i den siglo binti, geofísika, ku e formulashon di plachi tektóniko den añanan 1960, a trese un kambio profundo den e siensia di Tera, komparábel ku e influensia di teoria di evolushon riba biologia.

E término ta wòrdu usá tambe pa apliká na e estudio di otro kurpanan selestial i materialnan den e sistema solar, un tereno konosí komo astrogeologia òf geologia planetario.

Kategoria:Geologia